**A szabadság színe és visszája**

A Magyar Fenomenológiai Egyesület az ELTE BTK Filozófia Intézetével együttműködésben 2024-es tematikus konferenciáját „szabadság” témában rendezi meg.

A „szabadság”, a filozófián kívül, az egyetemes emberi történelem, kultúra és létezés egyik központi fogalmát jelenti. Olyan fogalomról van szó, amely mindig is alapvető jelentőséggel a politika, a közösségi és az egyéni létezés számára, a költészetben, a művészetben és filozófiai gondolkodásban. Honvédő háborúk, felkelések, ellenállási mozgalmak, polgári jogi törekvések jelszava volt a „szabadság”. Nem véletlen, hogy a XVIII. századi – amerikai és francia – forradalmak során megfogalmazott első, egyetemes emberi jogi nyilatkozatok első helyén szerepelt a „szabadsághoz való jog”, ahogy az sem véletlen, hogy az Egyesült Nemzetek Szervezete által 1948. december 10-én elfogadott *Emberi Jogok Egyetemes Nyilatkozata* első cikkének első mondata így hangzik: „Minden ember szabadnak születik és egyenlő méltósággal és jogokkal bír”.

A filozófiatörténetet, az ókortól napjainkig, a keleti, éppúgy, mint a nyugati filozófia történetét, végigkísérték a szabadságról folytatott viták. A filozófián belül, éppúgy, mint azon kívül, világos volt, hogy az emberi létezés egyik legfontosabb fogalmáról és problémájáról van szó. Speciálisan a *fenomenológián* belül is különleges helyet foglalt el ez a fogalom. Kiemelkedő jelentőséggel bírt többek között olyan szerzők gondolkodásában, mint Husserl, Heidegger, Scheler, Edith Stein, Merleau-Ponty, Lévinas, és még sok másik fenomenológus számára is. Jean-Paul Sartre például ezt a fogalmat, illetve jelenséget tette meg egész gondolkodása és teljes életműve sarokkövének. Munkásságát teljesen ezen fogalom köré építette fel.

Fenomenológián innen és túl a szabadság filozófusok és tudósok számára továbbra is megbabonázó rejtélynek mutatkozik. Napjainkban, különösen a rohamosan fejlődő idegtudomány irányából, számos „domesztikálási”, redukcionista kísérlet érkezik a szabadsággal kapcsolatban. Ezek a kísérletek a szabadságot determinált, vagy legalábbis a döntést a szubjektum ágenciáján, hatóképességén túlra helyező merőben természeti folyamatok eredményének próbálják beállítani. Ennek ellenére, sok filozófus és tudós vélekedése szerint, a szabadság jelenségköre továbbra is olyan mozzanatokat mutat, amelyek ellenállnak annak, hogy azokat maradéktalanul feloldják a merőben a természeti kauzalitás jellegével bíró eseményekben, állapotokban.

A szabadság sok filozófus (pl. Husserl, Heidegger, Sartre, Camus) szerint egyenesen azonos az ember lényegével, illetve a szabad-lét és a szabadság képessége teszi az embert azzá, ami. Olyan jelenség ez, melynek elemzése, kutatása ma is messze túlterjed a kortárs filozófia határain. Központi témaként jelenik meg a kortárs művészetekben, és meghatározó problémakört képez a pozitív tudományos kutatásokon belül is (szociológia, szociálpszichológia, pszichológia, kognitív tudományok stb.).

A konferencia számára mindenekelőtt direkt módon fenomenológiai témájú, vagy legalábbis fenomenológiai kapcsolódású előadásokat javasló absztraktokat várunk; de a szervezők nyitottak a különböző interdiszciplináris jellegű, ezzel együtt bizonyos fokig fenomenológiai kötődésű javaslatokra, témákra is.

A konferencia helye és időpontja: 2024. május 23-24 (csütörtök-péntek), ELTE BTK Filozófia Intézet. A konferenciára 2024. április 1. (hétfő) 24:00-ig várjuk a jelentkezéseket, melyekhez 200-300 szavas absztraktokat kérünk csatolni. Az absztraktokat a szabadsagkonferencia@gmail.com címre kérjük majd elküldeni. Elfogadott konferencia-jelentkezés esetén konferenciára 20 perces előadásokkal lehet majd készülni.